SKRIFTLIG FORESPØRGSEL E-3520/00

af Rosa Miguélez Ramos (PSE) til Kommissionen

(13. november 2000)

Om: Forhandlinger om fiskeriaftaler med Kap Verde, Brasilien, Senegal og Kiribati

Kommissionen har gjort en meget utilstrækkelig indsats med hensyn til forhandlingerne om indgåelse eller forlængelse af fiskeriaftalerne med tredjelande. Udover oplægningen af den flåde, som driver fiskeri i marokkanske farvande, er der udløbet af aftalen med Kap Verde, som indebærer oplægning af 38 fællesskabsfartøjer. Fiskerisektoren anklager Kommissionen for at lade Fællesskabets aftaler med de afrikanske lande afgå ved døden.

Hvilke skridt har Kommissionen foretaget med henblik på forlængelse af aftalen med Kap Verde?

Hvilke oplysninger kan Kommissionen give, for så vidt angår kontakterne med de senegalesiske myndigheder med henblik på forlængelse af den gældende aftale, som udløber i maj 2001?

Hvilke skridt overvejer den med henblik på at nå frem til en aftale mellem Det Europæiske Fællesskab og Brasilien? Hvilke arter vil der kunne fiskes og i hvilke farvande?

Hvilke oplysninger kan Kommissionen give, for så vidt angår kontakterne mellem Kommissionen og Kiribatis regering med henblik på at nå frem til en fiskeriaftale?

Svar afgivet på Kommissionens vegne af Franz Fischler

(11. december 2000)

Kommissionen takker det ærede medlem for den interesse, hun udviser for fornyelsen af protokollerne om fiskeriaftalerne med Kap Verde og Senegal, samt for mulighederne for at indgå aftaler med Brasilien og Kiribati.

Med hensyn til Kap Verde skal Kommissionen, der er helt opmærksom på, hvor vigtigt, det er at få fornyet protokollen, før den udløber, oplyse hende om, at den efter en række forudgående kontakter har deltaget i tre forhandlingsrunder, som fandt sted i Bruxelles den 19. og 29. juli 2000, i Praia den 23. til 25. august 2000 og i Bruxelles den 6. og 7. november 2000.

Trods de betydelige fremskridt, der blev gjort i løbet af de tre forhandlingsdage, navnlig hvad angår fiskerimuligheder og den finansielle modydelse, har der ikke kunnet indgås en aftale. Kommissionen kunne i fuld forståelse med de interesserede medlemsstater (navnlig Spanien) ikke acceptere Kap Verdes forlangende om i protokollen at få indføjet kravet om, at langlinjefartøjerne til pelagisk fiskeri skulle lande deres fangst i Mindelohavn. Kommissionen sætter alt ind på at få denne aftale indgået hurtigst muligt. Men Kap Verde har endnu ikke været i stand til at fastsætte en ny forhandlingsdato.

for Senegals vedkommende er Kommissionen sammen med medlemsstaterne begyndt at forberede den første forhandlingsrunde med henblik på en fornyelse af den nuværende protokol, som udløber den 30. april 2001. Forhandlingerne forventes at kunne begynde først i 2001. Den ansvarlige for fiskeriet bekræftede på sit møde med den senegalesiske fiskeriminister den 19. oktober 2000, at Fællesskabet var interesseret i fortsætte de gode forbindelser, det har med Senegal på dette område.

Hvad angår Brasilien har Kommissionen forpligtet sig til at undersøge mulighederne for at udvikle det bilaterale samarbejde inden for fiskerisektoren, herunder spørgsmålet om EF-flådens adgang til de brasilianske farvande. Kommissionen har inviteret de brasilianske myndigheder til at komme til Bruxelles for at starte indledende drøftelser om dette emne før årets udgang.

Hvad angår en eventuel bilateral aftale om tun med republikken Kiribati, overvejer Kommissionen sagens aspekter, idet den er gået i gang med at analysere konsekvenserne for hele den centrale og vestlige del af Stillehavsområdet.